Alboraia acollirà la segona trobada de corresponsals juvenils
21 de abril de 2023

El pròxim 6 de maig Alboraia serà municipi acollidor de la segona trobada de corresponsals juvenils de la Mancomunitat d'Horta Nord i Camp de Morvedre.

"Corresponsals" és un projecte de l'IVAJ i s'està duent a terme en diversos municipis i la idea és que es facen trobades entre aquests joves perquè es coneguen i coneguen diferents projectes. A Alboraia hi ha un total de 42 corresponsals, de Marianistes, José Lluch i de l'IES La Patacona.

És un programa de participació amb joves centrat en la informació juvenil en el qual es fomenta el treball entre iguals i la participació juvenil, on els i les joves Corresponsals assumeixen un rol protagonista i actiu fent d'unió entre l'Administració i la joventut."

Aquesta segona trobada es farà en la Patacona, en l'edifici de l'EPA Patacona, i la temàtica de la trobada serà la "Diversitat" englobant la diversitat de gènere, diversitat ètnica i la diversitat funcional, en un dia ple d'activitats d'oci i formatives per a uns 150 joves de Mancomunitat de la Baronia, Mancomunitat de les Valls, Canet d'en Berenguer, Mancomunitat de l'Horta Nord, El Puig de Santa Maria, La Pobla de Farnals, Mancomunitat del Carraixet (Foios i Almàssera), Godella, Meliana i Alboraia. Al matí està prevista la recepció dels joves a les 9:30 h i se'ls donarà orxata amb fartons per a esmorzar, posteriorment es realitzarà una gran gimcana a la platja i després menjaran una paella. Es tancarà l'acte amb una sessió de micro obert a la vesprada.